Is-Sitt Pitazz – Paragrafi 1641-1650 Waqt l-adorazzjoni tal-Kwaranturi, il-Mulej qalli, Binti, ikteb li l-offiżi li l-erwieħ jagħmluli mingħajr ma jridu ma jfixklux l-imħabba li Jiena għandi għalihom lanqas ma jżommuni milli ningħaqad magħhom. Imma offiżi volontarji, ukoll dawk li huma l-iċken, ixekklu l-grazzji Tiegħi, u Jiena ma nkunx nista' nferra' d-doni Tiegħi fuq erwieħ bħal dawn. + Ġesu' tani x'nifhem li kollox jiddependi mir-rieda Tiegħu u b'dan il-mod tani paċi profonda dwar is-sigurta' tal-opra Tiegħu. 1643. Isma',binti, għalkemm l-opri kollha li jeżistu permezz tar-rieda Tiegħi jiġu esposti għal tbatijiet kbar, aħseb ftit jekk hemmx xi waħda minnhom li ġiet soġġetta għal diffikultajiet ikbar minn dik l-opra li hija Tiegħi b'mod dirett- l-opra tal-Fidwa. Inti m'għandekx tinkwieta żżejjed fuq il-kuntrarju. Id-dinja m'għandhiex daqshekk qawwa daqskemm tidher li għandha; saħħitha hi strettament limitata. Kun af, binti, li jekk ruħek tkun mimlija bin-nar tal-Imħabba safja Tiegħi, imbagħad id-diffikultajiet kollha jgħibu bħalma jgħib iċ-ċpar quddiem ir-raġġi tax-xemx u ma jażżardawx imissu lir-ruħ. L-għedewwa kollha jibżgħu jibdew ġlieda ma' ruħ bħal din, għax jindunaw li hi iktar b'saħħitha mid-dinja kollha. . . 1644. Binti, agħmel dak kollu li tippermettilek l-ubbidjenza għal din l-opra tal-ħniena, imma ppreżenta b'mod ċar lill-konfessur tiegħek sal-iċken waħda mit-talbiet Tiegħi, u ħallih jiddeċiedi hu. Inti m'għandekx tiskarta bl-ebda mod, imma wettaq kollox bil-fedelta'; jekk ma tagħmilx hekk, Jiena ma nsib l-ebda għożża fik... 25 ta' Marzu 1938. Illum rajt il-Mulej Ġesu' qed ibati. Miel lejja u qalli minn taħt l-ilsien, Binti, għinni nsalva l-midinbin. F'daqqa waħda, xewqa ħerqana sabiex insalva l-erwieħ daħlet ġewwa ruħi. X'ħin erġajt ġejt f'tiegħi, kont naf preċiżament x'kelli nagħmel biex insalva l-ewrieħ, u ħejjejt lili nnifsi għal tbatijiet ikbar. + Illum (probabbilment il-Ġimgħa, 25 ta' Marzu 1938) żdiedet it-tbatija tiegħi; minbarra dan, ħassejt il-pjagi f'idejja, f'saqajja u f'ġenbi. Dan issaportejtu bil-paċenzja. Ħassejt l-ostilita' tal-għadu tal-erwieħ, imma ma messnix. 1 ta' April (1938). Għal darb'oħra, illum qiegħda nħossni agħar. Deni għoli beda jikkonsmani, u ma nista' nieħu ebda ikel. Nixtieq kieku jkolli xarba friska, imma m'hemm lanqas qatra ilma fil-ġarra tiegħi. Dan kollu, O Ġesu', sabiex nikseb il-ħniena għall-erwieħ. Hekk kif kont qiegħda nġedded l-intenzjoni tiegħi bi mħabba ikbar ġiet waħda min-novizzi u tatni larinġa kbira li kienet bagħtitli d-Direttriċi tan-Novizzi (Swor Callista). F'din il-ħaġa jiena rajt id il-Mulej. Reġgħet ġrat l-istess ħaġa, diversi drabi. Waqt dan iż-żmien, għalkemm kulħadd kien jaf bil-bżonnijiet tiegħi, qatt ma rċevejt xi ħaġa tajba x'niekol, għalkemm kont staqsejt għaliha. Iżda, kont naf li Alla kien qed jitlob tbatija u sagrifiċċji. Minix nikteb fid-dettall dwar dawn iċ-ċaħdiet, għax dawn huma affarijiet delikati, u huwa diffiċli li wieħed jemminhom. Imma Alla jista' jitlob ukoll sagrifiċċju bħal dawn. Kont sejra nitlob il-Madre Superjura (Irene) permess biex ikolli xi ħaġa fiċ-ċella tiegħi biex intaffi l-għatx kbir tiegħi, imma qabel ma rnexxieli nitlobha, il-Madre stess bdiet titkellem, "Sor, ejja nsibu tarf ta' din il-marda darba għal dejjem, b'xi mod jew ieħor. Ser ikollok tagħmel xi trattament regolari jew xi ħaġa oħra. Ma jistax ikun nibqgħu sejrin hekk iżjed." Ftit wara x'ħin kont waħdi għidt, "Kristu, x'għandi nagħmel? X'suppost nitolbok saħħa jew mewt?" Ma rċevejt l-ebda ordni speċifika, allura nżilt għarkobbtejja u għidt, "Isseħħ fija r-rieda qaddisa Tiegħek. Agħmel bija, Ġesu', dak li trid." F'dak il-waqt, ħassejtni qisni kont kollni waħdi, u bdew jattakkawni diversi tentazzjonijiet. Imma sibt il-paċi u d-dawl f'talb ħerqan, u fhimt lis-superjura xtaqet biss tippruvani. Ma nafx kif tista' tiġri ħaġa bħal din, imma l-kamra fejn kont mimduda tassew ittraskurawha. Xi drabi, lanqas biss naddfuha għal iktar minn ġimgħatejn. Ta' spiss ħadd ma kien iqabbad in-nar fil-fuklar, u għalhekk is-sogħla bdiet tmur għall-agħar. Xi drabi kont nitlobhom iqabbdu n-nar, u drabi oħra ma kienx ikolli l-kuraġġ nitlobhom. Darba minnhom, meta l-Madre Superjura (Irene) ġiet tarani u staqsietni jekk kienx hemm il-bżonn li nsaħħan il-kamra iktar, jiena weġibt, Le, għax diġa' kien qed jisħon it-temp barra, u t-tieqa kienet miftuħa. L-ewwel ġimgħa tax-xahar. X'ħin ħadt f'idejja "Il-Messaġġier tal-Qalb Imqaddsa" u bdejt naqra r-rakkont tal-kanonizzazzjoni ta' San Indri Bobola, ruħi fil-pront imtliet b'xewqa kbira li l-Kongregazzjoni tagħna, ukoll, ikollha xi qaddisa, u bdejt nibki bħal tarbija li fostna ma kien hemm l-ebda qaddisa. U għidt lill-Mulej, "Naf bil-ġenerożita' Tiegħek , xorta waħda jidhirli li m'intix daqshekk ġeneruż magħna." U rġajt bdejt nibki bħal tarbija. Ġesu' qalli, Tibkix, Inti dik il-qaddisa. Imbagħad id-dawl ta' Alla mlieli ruħi, u sirt naf kemm kelli nbati, u għidt lill-Mulej, "Kif ser jiġri dan? Inti kont qiegħed tkellimni fuq Kongregazzjoni oħra." U l-Mulej wieġeb, Mhix ħaġa tiegħek tkun taf kif dan ser iseħħ. Id-dmir tiegħek hu li tkun fidila mal-grazzja Tiegħi u dejjem tagħmel dak li inti tista' tagħmel u dak li tippermettilek l-ubbidjenza . . .
Djarju ta' Swor Fawstina – Is-6 Pitazz (par.1641-1650)